દૈનિક બેથી અઢી લાખ ઉતારુઅોથી ધમધમતા લાલદરવાજા ટર્મિનસને એએમટીએસના નવા ચેરમેન દવે ગંભીરતાથી લેશે. ચેરમેન દવેના સુધારિત બજેટમાં લાલદરવાજા ટર્મિનસને પૂરતું મહત્ત્વ અપાશે તેવું જાણવા મળ્યું છે, જોકે વર્ષોથી ઉપેક્ષિત લાલદરવાજા ટર્મિનસને ઉતારુઅોની સગવડ-સુવિધા માટે શાસકો દ્વારા રહી રહીને વળી મહત્ત્વ અપાય તે ખાસ જરૂરી બન્યું છે. મેગાસિટી અમદાવાદમાં બિસમાર લાલદરવાજા ટર્મિનસ ન શોભે તેવું અસંખ્ય ઉતારુઅો પણ માને છે. દરમિયાન લાલદરવાજા ટર્મિનસના નવીનીકરણ માટે જો કોર્પોરેશન પાસે પૂરતું ફંડ નહીં હોય તો સંસદ સભ્ય અને ધારાસભ્ય પાસેથી ગ્રાન્ટ મેળવીને પણ કામને પૂર્ણ કરાશે.